efsyn.gr

Σε νέα προκλητική δήλωση προχώρησε ο Τούρκος πρόεδρος εξαπολύοντας επίθεση στην Ελλάδα σήμερα κατά τη διάρκεια ομιλίας του στην Κοινοβουλευτική Ομάδα του κόμματός του στην Άγκυρα.

Εγκλωβισμένος στη ρητορική του ο Ταγίπ Ερντογάν επικαλέστηκε τώρα την Οικουμενική Διακήρυξη των Δικαιωμάτων του Ανθρώπου για το ζήτημα Σύρων προσφύγων καλώντας τη χώρα μας και τα υπόλοιπα κράτη-μέλη της Ευρωπαϊκής Ένωσης να συμμορφωθούν.

Ο πρόεδρος της γείτονος υποστήριξε ότι η Ελλάδα διώχνει τις βάρκες βυθίζοντάς τες, αφήνοντας τα μωρά να πεθαίνουν. Σύμφωνα πάντα με τον ίδιο, ο Έλληνας θέλει με κάθε τρόπο να διώξει τους πρόσφυγες, προσπαθώντας είτε να τους πνίξει στη θάλασσα είτε να τους πυροβολεί με σφαίρες, αλλά δεν πρέπει να ξεχνάει ότι μπορεί κι αυτός να χρειαστεί βοήθεια κάποια μέρα.

«Ανοίξαμε τις πόρτες στους πρόσφυγες που θέλουν να πάνε στην Ευρώπη μετά την επίθεση στους 36 μάρτυρές μας» πρόσθεσε, μία μέρα πριν την κρίσιμη με τον Ρώσο πρόεδρο, αναφερόμενος στους αεροπορικούς βομβαρδισμούς στην Ιντλίμπ, τους οποίους η Άγκυρα απέδωσε στις συριακές δυνάμεις ενώ η Μόσχα αρνήθηκε ότι ενεπλάκη.

Ο Ερντογάν ισχυρίστηκε ότι απόφασή του να ανοίξει την προσφυγική «κάνουλα» «συνάδει με τους διεθνούς νόμους. Σήμερα κάθε ευρωπαϊκή χώρα που κλείνει τα σύνορά της στους πρόσφυγες, που προσπαθεί να τους στείλει πίσω ξυλοκοπώντας τους, καταπατά και την διακήρυξη για τα ανθρώπινα δικαιώματα».

Και για μία ακόμα φορά επέκρινε τους Ευρωπαίους ότι δεν τήρησαν τις υποσχέσεις για επιπλέον χρηματοδότηση για τους πρόσφυγες στην Ιντλίμπ. «Εάν θέλουν να λύσουν τα προβλήματα οι ευρωπαϊκές χώρες θα πρέπει να υποστηρίξουν την πολιτική και ανθρωπιστική λύση που η Τουρκία προσπαθεί να πετύχει στη Συρία» διαμήνυσε για να εκφράσει την ελπίδα η Ε.Ε. να δει την «αλήθεια».